## La Filmoteca Valenciana presenta un cicle sobre Marcello Mastroianni en el centenari del seu naixement

*** El cicle s’inicia el dissabte 13 de setembre, a les 18:00 hores, amb *Rufufú* (1958), de Mario Monicelli
* ‘Centenari Mastroianni’ inclou 14 pel·lícules molt destacades de la filmografia de l’actor italià**

La Filmoteca Valenciana presenta el cicle sobre l’actor italià Marcello Mastroianni (1924-1996), el centenari del naixement del qual es va complir en setembre de 2024. Conformat per 14 dels títols més destacats de la seua extensa filmografia, el cicle està organitzat en col·laboració amb el Festival Internacional de Cinema de Barcelona i es podrà vore fins a finals de desembre de 2025.

Figura capital del cine italià i europeu del segle XX, la seua rellevància no radica únicament en la seua versatilitat actoral, sinó en la seua capacitat per a habitar els personatges que interpretava. Icona del neorealisme tardà i del cine modern d’autor, va treballar amb directors fonamentals com Federico Fellini, Michelangelo Antonioni, Luchino Visconti o Ettore Scola.

En pel·lícules com *La dolce vita* o *Fellini 8½*, va saber encarnar l’home modern, alienat i contradictori, amb una mescla d’ironia, fragilitat i melancolia. La seua expressivitat, sostinguda per una elegància natural, va permetre que els seus personatges projectaren una humanitat complexa i creïble. Síntesi rara de carisma i veritat, la influència del treball actoral de l’italià encara perdura en el cine contemporani.

El cicle s’inaugura el dissabte 13 de setembre, a les 18:00 hores, amb la projecció de *Rufufú* (1958), de Mario Monicelli, un clàssic de la comèdia italiana sobre una banda de lladres, procedents de les capes més humils de la societat italiana, que preparen un gran atracament a les oficines romanes d’una casa de préstecs aconsellats per un criminal ja retirat. Mastroianni compartix protagonisme amb altres grans intèrprets del cine italià com Vittorio Gassman, Renato Salvatori, Totò i Claudia Cardinale. La pel·lícula es podrà tornar a vore el diumenge 14, a les 20:00 hores.

El dimarts 16 de setembre, a les 20:00 hores; i el divendres 19, a les 18:00 hores, la Filmoteca Valenciana projecta *La senda de la esperanza* (1953), de Dino Risi, la història de tres jóvens que aspiren a convertir-se en estrelles de cine dels estudis Cinecittà: Luisa, amb un talent que li permet somiar a arribar a ser una actriu d’èxit; Franca, que pretén seduir un productor que li òbriga camí; i Giuditta, tan ingènua que es considera la nova Anna Magnani.

El dissabte 20 de setembre, a les 18:00 hores; i el diumenge 21, a les 20:00 hores, es projecta *Noches blancas* (1957), de Luchino Visconti, un melodrama romàntic basat en la novel·la homònima de Fiódor Dostoievski, amb Maria Schell, Marcello Mastroianni i Jean Marais en els papers principals: un modest oficinista que passeja de nit troba una jove que està plorant. Se citen per a la nit següent, i ella li conta que està enamorada d’un home el retorn del qual espera des de fa un any.

El dimecres 24 de setembre, a les 20:00 hores; i el diumenge 28, a les 18:00 hores, es projecta *El extranjero* (1967), de Luchino Visconti, adaptació homònima de la novel·la d’Albert Camus, en la qual Mastroianni interpreta Meursault, un oficinista a Alger que mostra una apatia i desinterés per la vida, la mort de sa mare, les relacions i els esdeveniments socials. Després d’un crim a la platja, és jutjat per la seua falta de remordiment i la seua indiferència.

El divendres 26 de setembre, a les 20:00 hores; i el dissabte 27, a les 18:00 hores, la Filmoteca Valenciana projecta *Fellini 8½* (1963), una de les pel·lícules fonamentals en la filmografia de Federico Fellini. Conta la història de Guido Anselmi, un famós director de cine, en plena crisi creativa, que ingressa en un balneari per a seguir una cura de repòs. Però la seua dona, el seu amant i el seu productor, l’assetgen i el pressionen, parlant-li del projecte que ha hagut d’interrompre. Guido es refugia en els seus records i ensomnis, rememorant els fets més importants de la seua vida i totes les dones que ha estimat.

El cicle prosseguirà a l’octubre amb *Matrimonio a la italiana* (1964), de Vittorio de Sica; *La dolce vitta* (1960), de Federico Fellini; *Los girasoles* (1970) de Vittorio De Sica; *Un italiano en Chicago* (1971), d’Ettore Scola; *La gran comilona* (1973), de Marco Ferreri; *Una jornada particular* (1977), d’Ettore Scola; *Enrique IV* (1984), de Marco Bellocchio; *Ojos negros* (1987), de Nikita Mikhalkov, i *Marcello, una vita dolce* (2006), de Mario Canale i Annarosa Morri.

Fecha: 12/09/2025